РЕШЕНИЕ НА СЪВЕТА
от 22 март 2010 година
за подписване от името на Европейския съюз на Протокол към Евро-средиземноморското споразумение за асоцииране между Европейските общности и техните държави-членки, от една страна, и Държавата Израел, от друга страна, за оценка на съответствието и приемане на промишлени продукти (ОСП)
(2010/319/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 207 във връзка с член 218, параграф 5 от него,
като взе предвид предложението на Европейската комисия,
като има предвид, че:
(1)
Евро-средиземноморското споразумение за асоцииране между Европейските общности и техните държави-членки, от една страна, и Държавата Израел, от друга страна (наричано по-нататък „Споразумението за асоцииране“) (1), влезе в сила на 20 ноември 1995 г.
(2)
Член 47 от Споразумението за асоцииране предвижда, когато е подходящо, сключването на Европейско споразумение за оценка на съответствието, а член 55 от Споразумението за асоцииране предвижда полагането на всички усилия за сближаване на законодателствата на страните.
(3)
Протоколът към Споразумението за асоцииране за оценка на съответствието и приемане на промишлени продукти (ОСП) (наричан по-нататък „протоколът“), парафиран в Брюксел на 24 юни 2009 г., следва да бъде подписан,
ПРИЕ НАСТОЯЩОТО РЕШЕНИЕ:
Член 1
Подписването на Протокола към Евро-средиземноморското споразумение за асоцииране между Европейските общности и техните държави-членки, от една страна, и Държавата Израел, от друга страна, за оценка на съответствието и приемане на промишлени продукти (ОСП) (наричан по-нататък „протоколът“ (2) се одобрява от името на Съюза, при условие сключването му.
Член 2
Председателят на Съвета е оправомощен да посочи лицето, упълномощено да подпише протокола от името на Съюза, при условие сключването му.
Член 3
Настоящото решение влиза в сила на датата на приемането му.
Член 4
Настоящото решение се публикува в Официален вестник на Европейския съюз.
Съставено в Брюксел на 22 март 2010 година.